《与善果师游石堵》
宋代·沈辽

秋风日已佳，幽寻欲谁与。邂逅得佛子，逍遥临石堵。

江南气候得，九月始无暑。木叶乍陨霜，川原新濯雨。

乔松转山路，中天揭华宇。由来安禅寂，不当混泥土。

侵寻得幽步，周旋闻密语。芥蒂同一生，天地同一旅。

欢戚自流转，悠悠意何补。倦羽息深林，游鱼依夕渚。

吾生幸无事，陶然知所处。日晏坐北轩，何用论今古。

作者简介：沈辽(1032—1085)，字睿达，宋钱塘(今余杭)人。沈遘的弟弟，《梦溪笔谈》作者沈括的同族兄弟。自幼嗜读《左传》、《汉书》，曾巩、苏轼、黄庭坚常与之唱和，王安石、曾布皆习其笔法。本无意于功名，王安石曾有“风流谢安石，潇洒陶渊明”之称。后由三司使吴充举荐，负责监内藏库。